FI Euroopan unionin virallinen lehti C 235/5

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 235/05

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:O 510/2006 (2)

”MIEL DE TENERIFE”

EY-N:o: ES-PDO-0005-0943-24.01.2012

SMM ( ) SAN ( X )

1. Nimi

”Miel de Tenerife”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi, jne.)

3.2 Kuvaus 1 kohdassa nimetystä tuotteesta

”Miel de Tenerife” on hunajaa, jota hunajamehiläiset tuottavat Teneriffan saarella erilaisissa ekosysteemeissä kasvavien kukkien medestä tai kasvien muiden osien eritteistä. Sitä tuotetaan irrotettavilla kehillä varustetuissa mehiläispesissä, ja sitä ei lämpökäsitellä. Se voi olla juoksevaa, kermamaista tai kiteytynyttä taikka kennohunajan tai palahunajan muodossa.

Sitä on väriltään, maultaan ja tyypiltään hyvin monenlaista saaren vaihtelevien ekosysteemien ja kasvillisuuden mukaan.

Lajit ja tyypit

”Miel de Tenerife” voi olla seuraavanlaista:

— monikukkaishunaja (Miel multifloral): Hunajassa ei voi havaita yhden tietyn kasvilajin ominaisuuksia vaan kyseessä on useiden sekoitus.

— lajihunaja: Hunajassa voi havaita tietyn kasvilajin ominaisuuksia, ja kullakin tyypillä on tässä eritelmässä esitetyt aistinvaraiset, fysikaalis-kemialliset ja siitepölykoostumukseen liittyvät ominaisuudet. ”Miel de Tenerife” (SAN) kattaa seuraavat lajihunajat: Miel de Retama del Teide, Miel de Tajinaste, Miel de Aguacate (avokadohunaja), Miel de Castaño (kastanjahunaja), Miel de Brezal, Miel de Relinchón, Miel de Barrilla, Miel de Hinojo (fenkolihunaja), Miel de Poleo, Miel de Agave (Pitera) (agaavehunaja), Miel de Malpica ja Miel de Tedera;

— mesikastehunaja (Miel de Mielada).

Hunajan (SAN) ”Miel de Tenerife” erityisominaisuudet

Hunajan (SAN) ”Miel de Tenerife” yleiset ominaisuudet:

— fysikaalis-kemialliset ominaisuudet

Hunajalla ”Miel de Tenerife” (SAN) on seuraavat ominaisuudet:

kosteus enintään 18 % vesiaktiivisuus enintään 0,620 hydroksimetyylifurfuraali enintään 20 mg/kg hunajaa pakkausajankohtana diastaasiaktiivisuus (alfa-amylaasi) vähintään 12 Schaden yksikköä vapaa happo enintään 50 milliekvivalenttia/kg pH 3,40–6,00 proliini vähintään 150 mg/kg hunajaa fruktoosi + glukoosi yli 60 g / 100 g hunajaa sakkaroosi alle 4 g / 100 g hunajaa

— siitepölykoostumukseen liittyvät ominaisuudet

Teneriffan hunajien siitepölyspektrit muodostuvat saarella esiintyvistä kasvilajeista, jotka kuuluvat pääasiassa seuraaviin heimoihin: Aquifoliaceae, Cistaceae, Rubiaceae, Crassulaceae, Fabaceae, Brassicaceae, Oleaceae, Lamiaceae, Globulariaceae, Arecaceae, Rosaceae, Dipsacaceae, Salicaceae, Euphorbiaceae, Asteraceae, Polygonaceae, Tropaeolaceae, Anacardiaceae, Resedaceae, Amaranthaceae, Cactaceae, Lauraceae ja Aizoaceae, saaren ekosysteemien mukaisissa suhteissa. Ne eivät sisällä sellaisten kasvien siitepölyä, joita ei esiinny saarella.

— aistinvaraiset ominaisuudet

Teneriffan hunajien aistinvaraisessa arvioinnissa havaitaan, ettei niissä ole haju- eikä makuvirheitä (käyminen, savu jne.). Niiden aistinvaraiset ominaisuudet – haju, maku ja koostumus – ovat hyvin vaihtelevia, samoin kuin niiden värit, jotka vaihtelevat vedenvalkoisesta tummaan meripihkaan; ominaisuudet riippuvat niiden kasvien monimuotoisuudesta ja omaleimaisuudesta, joista hunaja on saatu.

Aistinvaraisessa arvioinnissa mitataan asteikolla 0–10, missä määrin hunajan aistinvaraiset ominaisuudet vastaavat vertailutuotetta, ja vastaavuusastetta kutsutaan ”tyypillisyydeksi”. ”Miel de Tenerife” (SAN) -lajihunajan ja mesikastehunajien tyypillisyys on aina vähintään 6,5/10.

Eri hunajatyyppien lisäominaisuudet

Edellä määriteltyjen yleisten ominaisuuksien lisäksi ”Miel de Tenerife” -hunajan eri tyypeillä on seuraavassa taulukossa esitetyt erityisominaisuudet:

HUNAJAN TYYPPI LISÄOMINAISUUDET FYSIKAALIS-KEMIALLISET SIITEPÖLYKOOSTUMUKSEEN LIITTYVÄT AISTINVARAISET Sähkönjohtavuus (mS/cm) Väri (Pfundin asteikko) Tiettyä siitepölyä (%) Siitepölyn määrä (Maurizion luokka) Tuoksu Haju- ja makuaistimus (aromi) Väri Retama del Teide 0,150–0,500 12–114 mm > 30 % Spartocytisus supranubius II–IV Mieto, kukkainen, kasvismainen Lämmin ja mieto Erittäin valkoisesta meripihkaan, kultaista värisävyä Tajinaste 0,140–0,400 2–65 mm > 9 % Echium spp. I–III Mieto, kasvismainen Kevyt, mieto, kukkainen, lämmin Läpikuultavasta erittäin vaaleaan meripihkaan, kiteytyneenä valkoinen, beigen vivahteita Avokado 0,700–0,800 ≥ 95 mm > 2 % Persea americana I–II Voimakas, lämmin, toffeemainen Voimakas ja kestävä, toffeinen, maltainen, lopussa suolaisia vivahteita Tummanruskeasta erittäin tummanruskeaan, lähentelee toisinaan mustaa Kastanja ≥ 0,850 ≥ 90 mm > 75 % Castanea sativa III–V Erittäin voimakas, puu, jossa pihkan vivahteita Erittäin voimakas ja kestävä, puun, eläimen ja pihkan aromia, selvästi karvas maku Tummanruskeasta erittäin tummanruskeaan, hieman vihreän vivahteita Brezal 0,400–0,800 ≥ 110 mm > 25 % Erica spp. II–III Keskivoimakas, kemiallinen, kukkaisia vivahteita Keskivoimakas, pihkainen, pistävä Meripihkasta tummaan meripihkaan, valoa vasten katsottaessa punaisia vivahteita, kiteytyneenä tumman beige Relinchón 0,300–0,500 34–85 mm > 4 % Hirstfeldia incana I–II Keskivoimakas, kasvismainen, toisinaan rikkiin viittaavia vivahteita Keskivoimakas, kasvin ja hedelmän aromia Vaalea, jossa erittäin selkeästi keltaista väriä, joka säilyy hunajan kiteytyessä Barrilla 0,250–0,400 25–80 mm > 13 % Messembryanthemum crystallinum II–IV Mieto, lämmin, vahan- ja maidontuoksuinen Keskivoimakas, lämmin, toffeinen, maitomainen Vaalean beige, nopeasta kiteytymisestä aiheutuneita juovia Fenkoli 0,400–0,700 ≥ 85 mm > 2 % Foeniculum vulgare I–IV Voimakas, mausteisuutta, joka tuo mieleen kasvin, josta hunaja on saatu Mausteinen, paahteinen aromi, jossa voimakkaita viitteitä lakritsista Tummanruskeasta erittäin tummanruskeaan Poleo 0,150–0,400 40–114 mm > 1 % Bystropogon origanifolius I–III Erittäin voimakas, kemikaalimainen, toisinaan pistävä Voimakas, kemikaalimainen ja voimakkaan kukkainen Erittäin vaaleasta meripihkasta meripihkaan Agaave 0,400–0,800 ≥ 70 mm Jäämiä Agave americana II–III Voimakas, eläimellinen, vivahteikas Voimakas ja kestävä, eläimellistä aromia, paahteinen Meripihkasta tummaan meripihkaan muun kasvillisuuden mukaan Malpica 0,300–0,400 70–100 mm > 4 % Carlina xeranthemoides II–III Voimakkaan hedelmäinen ja kukkainen Mieto, kukkainen ja hedelmäinen Vaalea meripihka, jossa kultaisia helmiäisvivahteita, kun hunaja on kiteytynyt Tedera 0,170–0,400 11–75 mm > 3 % Aspalthium bituminosum I–II Voimakkaan kasvimainen ja hedelmäinen Keskivoimakas, huomattavan kasvimainen Vaalea meripihka, jossa kirkkaankeltaisia vivahteita, jotka eivät ole yhtä ilmeisiä hunajan kiteytyessä Monikukkaishunaja 0,150–0,800 > 12 mm Vaihtelevia eri kasvien siitepölyn prosenttiosuuksia Teneriffan kasvillisuuden mukaan I–V Vaihtelee, erittäin miedosta voimakkaaseen Vaihtelee, miedosta voimakkaaseen Vaihtelee, kaikissa meripihkan väreissä

Mesikastehunajan ominaisuudet ovat seuraavanlaiset:

— sähkönjohtavuus vähintään 0,800 (mS/cm)

— väri: vähintään 95 mm Pfundin asteikolla

— pH: suurempi kuin 3,81 (tavallisesti korkeampi, keskimääräiset arvot 4,43)

— vapaa happo: 23–50 milliekvivalenttia/kg

— siitepölykoostumukseen liittyvät ominaisuudet: vähintään 0,3 prosenttia mesikastetta ja vaihteleva siitepölyspektri, jossa tuulipölytteisten lajien osuus on suuri

— aistinvaraiset ominaisuudet: väri meripihkasta tummaan meripihkaan, jossa vihreitä vivahteita; kasvimainen, lämmin ja paahteinen tuoksu; keskivoimakkaan lämmin ja paahteinen aromi, josta syntyy suolaisuuden aistimus.

3.3 Raaka-aineet (ainoastaan jalostetut tuotteet)

Ei sovelleta.

3.4 Rehu (ainoastaan eläinperäiset tuotteet)

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

”Miel de Tenerife” tuotetaan, erotetaan ja valmistellaan myyntiä varten yksilöidyllä maantieteellisellä alueella eli Teneriffan saarella.

Hunaja saadaan saaren eri ekosysteemeihin sijoitetuista mehiläispesistä.

Vahakerroksella peitetyt hunajakennot kuljetetaan tiloilla huoneisiin, joissa hunaja erotetaan yksinomaan kylmälinkouksella ja siivilöidään heti kun se tulee ulos lingosta, jotta varastoitu hunaja ei sisällä roskia ja on valmista pakattavaksi, fysikaalisesta olomuodostaan riippumatta.

Erotettu hunaja kaadetaan erityisiin selkeytyssäiliöihin tai elintarvikekäyttöön soveltuviin sankoihin tai astioihin, joihin merkitään tarvittavat tiedot jäljitettävyyden varmistamiseksi.

3.6 Viipalointia, raastamista, pakkaamista jne. koskevat erityiset säännöt

”Miel de Tenerife” pakataan elintarvikekäyttöön soveltuviin astioihin (lasi, PET jne.), jotka suljetaan ilmatiiviisti ja sinetöidään sen takaamiseksi, että pakkausta ei ole avattu.

”Miel de Tenerife” (SAN) on pakattava yksilöidyllä maantieteellisellä alueella soveltuvissa rekisteröidyissä keskuksissa tuotteen alkuperän takaamiseksi ja sen laadun varmistamiseksi. Näin on mahdollista toteuttaa seuranta ja valvonta asianmukaisesti alkuperäpaikasta alkaen ja varmistaa, että hunajan laatu ei heikenny lämpötilan, kosteuden tai vieraiden aineiden tai hajujen imeytymisen vuoksi, kun se kuljetetaan Teneriffan ulkopuolelle meri- tai ilmateitse. Tällä tavoin myös minimoidaan vaara siitä, että hunaja sekoittuisi muihin kuin SAN-tunnuksella varustettuihin hunajiin.

3.7 Merkintöjä koskevat erityiset säännöt

Kulutukseen tarkoitetussa ”Miel de Tenerife” (SAN) -hunajassa on oltava etiketti tai vastaetiketti, jossa on valvontaelimen tarkastama ja hallintoelimen antama SAN-tunnus. Etiketti on kiinnitettävä ennen tuotteen saattamista markkinoille sellaisella tavalla, ettei sen uudelleenkäyttö ole mahdollista.

”Miel de Tenerife” -hunajan SAN-tunnuksen mustavalkoinen jäljennös:

VÄRIT Vihreä (Pantone 349) Sininen (Pantone 300) Okra (Pantone 110 CB)

Tämän asiakirjan kohdassa 3.2 esitetyt, kutakin hunajalajia koskevat erityisvaatimukset täyttävien lajihunajien kasvitieteellinen alkuperä ilmoitetaan etiketissä.

4. Maantieteellisen alueen tarkka rajaus

”Miel de Tenerife” (SAN) -hunajan tuotantoalue on Teneriffan saari, joka sijaitsee Kanariansaarten saariryhmässä Atlantin valtameressä koordinaattien 28° ja 29° pohjoista leveyttä ja 16° ja 17° läntistä pituutta välissä.

5. Yhteys maantieteelliseen alueeseen

5.1 Maantieteellisen alueen erityisyys

5.1.1 Luonnolliset tekijät

Teneriffa on Kanariansaarten suurin saari ja niistä kaikista korkein.

— Maastoa hallitsee vuorijono, joka kulkee saaren poikki koillisesta lounaaseen ja jonka korkeus kasvaa vähitellen kohti keskellä olevia Las Cañadas- ja Teide-vuoria. Teide on saaren ja koko Espanjan korkein huippu – sen korkeus on 3 718 metriä.

— Ihmisen toiminnan kehittymiselle saarella on ollut perusedellytyksenä sen ilmasto. Pasaatituulet synnyttävät merkittävän eron saaren tuulenpuolen ja suojapuolen ilmaston välille. Näin ollen lämpötila voi vaihdella vuorenhuipun alle 10 °C:sta rannikon yli 20 °C:seen, ja sademäärä voi vaihdella rannikon keskimääräisestä 200 mm:stä vuorenhuipun yli 2 000 mm:iin. Tämä kaikki aiheuttaa sen, että saarella on erilaisia kasvuvyöhykkeitä korkeuden ja sijainnin mukaan sekä erittäin monipuolinen kasvillisuus.

— Maaperän ominaisuudet ovat hyvin erityiset, mikä johtuu saaren tuliperäisyydestä ja useista eri maaperätyypeistä, jotka vaihtelevat syvästä hedelmällisestä maaperästä kallioisiin luonnontilaisiin maaperiin, joita kutsutaan nimellä ”malpaís”. Maaperäolosuhteiden vaihtelevuus on merkittävä tekijä kasvilajien levinnäisyydessä sekä juuri tietynlaisiin maaperätyyppeihin sopeutuneiden tietynlaisten kasvilajien esiintymisessä. Kasvien ja niiden meden koostumukseen vaikuttaa myös kasvualustojen erityinen koostumus.

Kaikki nämä tekijät muovaavat mereltä vuorenhuipulle ulottuvat erilaiset kasvillisuusvyöhykkeet, joita ovat muun muassa seuraavat: erilaiset tyräkkikasvit, termofiiliset metsät (katajat, mastiksipuut, kanarianoliivi jne.), monteverde (laakeripuumetsät – pääasiassa saaren pohjoisosassa), mäntymetsät ja teidenpilviretamat. Ne muodostavat erittäin omaperäisen ja vaihtelevan kasvillisuuden, mistä Teneriffa on saanut nimityksen ”pienoismanner”.

Teneriffan saarella tavataan yhteensä 1 370 kasvilajia, joista 740 on kotoperäisiä. Näistä lähes sadan katsotaan olevan ratkaisevan tärkeitä mehiläisille meden, siitepölyn tai kittivahan vuoksi. Teneriffan geomorfologian sekä erityisten maaperä- ja ilmasto-olosuhteiden vuoksi saarella esiintyy kotoperäisiä kasveja ja erityyppistä kasvillisuutta, joista muodostuu kasvillisuusyhdistelmiä, jotka ovat ainutlaatuisia maailmassa ja jotka ilmenevät Teneriffan hunajan monipuolisuudessa ja ominaisuuksissa.

5.1.2 Inhimilliset tekijät

Teneriffan mehiläistarhaajat jatkavat yli 600-vuotista perinnettä. Pienimuotoinen hunajantuotanto perheen tulonlisänä on erittäin yleinen ilmiö saaren maataloudessa.

Mehiläistarhaukset käytännöt ovat seuraavat:

— Suurin osa mehiläispesistä on puisia.

— Pesiä siirretään eri puolille saarta vuodenaikojen mukaan.

— Mehiläiset poistetaan perinteisellä harjausmenetelmällä.

— Mehiläisiä ei ruokita keinotekoisesti silloin, kun ne valmistavat hunajaa pesissä.

— Savuttimia käytetään yhä, ja niiden polttoaineena käytetään luonnollisia perinteisiä kasvituotteita, kuten tyräkkiä (Euphorbia spp.), kanarianmehivillakkoa (Kleinia neriifolia), mäntyä, agaavea (Agave spp.) ja havupuuta (Pinus canariensis -puun kuivattuja neulasia tai havuja).

— Vahakerros poistetaan perinteisellä tavalla käyttäen veitsiä tai harjoja, ja hunaja erotetaan kehyksistä kylmälinkouksella, minkä jälkeen se välittömästi siivilöidään ja varastoidaan roskattomana.

— Koko tuotantoprosessin ajan huolehditaan siitä, ettei hunajan laatu heikenny, minkä vuoksi sitä ei milloinkaan lämpökäsitellä 44 °C:ta korkeammassa lämpötilassa eikä sitä voida pastöroida.

— Abeja Negra Canaria on mehiläislaji, joka on sopeutunut ilmastoon ja vuoristo-olosuhteisiin vuosisatojen kehityksen saatossa, ja myös se on tunnusomainen saarella harjoitettavalle mehiläistarhaukselle.

5.2 Tuotteen erityisyys

Teneriffan hunajilla on erityislaatuiset fysikaalis-kemialliset, siitepölykoostumukseen liittyvät ja aistinvaraiset ominaisuudet.

Teneriffan hunajat erottuvat muista tuoreudellaan (HMF ≤ 20 mg/kg hunajaa, diastaasiaktiivisuus vähintään 12 Schaden yksikköä).

Ne ovat kypsää hunajaa, jonka kosteuspitoisuus on enintään 18 prosenttia ja vesiaktiivisuus enintään 0,620.

Ne ovat alkuperäisessä muodossaan, sillä niille ei ole tehty voimakasta lämpökäsittelyä. Ne voidaan kuumentaa enintään 44 °C:n lämpötilaan. Näin varmistetaan, että niiden muista erottuva ominaislaatu, joka juontuu saaren tietynlaisesta kasvillisuudesta ja sen mehiläisistä, säilyy muuttumattomana.

Hunajan erityisyyteen vaikuttavat saaren kasvillisuuden monimuotoisuus ja kotoperäisten kasvien suuri määrä. Tämä heijastuu tuotettuihin hunajalajeihin: niiden värit, aistinvaraiset ominaisuudet ja koostumus ovat hyvin erityislaatuiset ja niiden joukossa on ainutlaatuisia lajihunajia, joita voidaan tuottaa vain Teneriffalla.

”Miel de Tenerife” -hunajan siitepölyspektri erottuu muualla päin maailmaa tuotettujen hunajien siitepölyspektristä. Se sisältää saaren kotoperäisten lajien siitepölyä, mikä on itsessään suora osoitus näiden hunajien ja Teneriffan välisestä yhteydestä. Kun ”Miel de Tenerife” -hunajaerien erilaisia siitepölykoostumuksia on tutkittu useiden vuosien aikana, on voitu määritellä hunajaa kuvaavat maantieteelliset osoittimet eli kotoperäiset tai muualta peräisin olevat kasvilajit, jotka määrittävät hunajat maantieteellisesti rajaamalla ne tietylle alueelle sen mukaan, mikä on niiden edustavuus tai esiintymistiheys Teneriffan hunajien yleisessä siitepölyspektrissä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

”Miel de Tenerife” on muista erottuva ainutlaatuinen tuote, joka yhdistyy suoraan sen tuotantopaikkaan, sillä mehiläiset valmistavat hunajan kasvillisuudesta, joka on erityinen ja monissa tapauksissa ainutlaatuinen maailmassa.

”Miel de Tenerife” -hunajan tuotannolle antaa leimansa saaren biologinen monimuotoisuus, joka syntyy hyvin erityisistä ympäristöolosuhteista. Nämä olosuhteet johtuvat saaren tuliperäisyydestä, vuoristoisesta pinnanmuodostuksesta ja Atlantin pasaatituulten muodostamista erityisistä vesiolosuhteista. Pasaatituulten ansiosta syntyy useita erilaisia mikroilmastoja ja luontotyyppejä, joissa esiintyy suuri määrä kotoperäisiä kasvilajeja, jotka ovat mehiläistarhauksen kannalta hyvin arvokkaita.

Teneriffan hunajan erityislaatuun vaikuttaa erityisen kasvillisuuden lisäksi se, että mehiläistarhaus on erottamaton osa saaren maaseutuympäristöä: perinteistä mehiläistarhausta harjoitetaan pienimuotoisesti ja hunajaa käsitellään hyvin huolellisesti, minkä tuloksena saadaan tuoretta hunajaa, jonka kosteuspitoisuus on vallitsevan ilmaston ansiosta alhainen ja joka sen vuoksi säilyy hyvin.

Tuotantoprosessin missään vaiheessa ei tehdä aggressiivista lämpökäsittelyä, ja näin varmistetaan, että saadaan luonnollinen tuote, jolla on Teneriffan kukista ja mehiläisistä peräisin oleva alkuperäinen koostumus ja alkuperäiset biologiset ja aistinvaraiset ominaisuudet. Tuloksena on laaja valikoima hunajia, joiden värit ja ominaisuudet ovat hyvin erilaisia. Retama del Teide-, Tajinaste-, Poleo- ja avokadohunaja ym. tekevät itsessään ”Miel de Tenerife” -hunajasta erityisen tuotteen.

Hunajantuotannon perinteet Teneriffalla ulottuvat pitkälle, ja ne ovat jatkuneet keskeytymättömästi tähän päivään saakka. Teneriffan ja hunaja-alan välisestä yhteydestä ovat osoituksena sekä viittaukset historiaan että paikannimet, traditiot ja kansanperinne, jotka muodostavat saaren kulttuuriperinnön.

”Miel de Tenerife” esiintyy useissa resepteissä ja perinteisissä jälkiruoissa, joista yksi on gofio hunajan ja mantelien kera – nykypäiviin asti säilynyt aito perinneruoka. Sekä paikalliset että vierailijat arvostavat suuresti ”Miel de Tenerife” -hunajan eri lajeja. Se mainitaan usein medioissa (lehdistö, radio, televisio ja internet), ja sitä on markkinoitu nimellä ”Miel de Tenerife” yli 15 vuotta.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://www.gobiernodecanarias.org/agricultura/icca/Doc/Productos_calidad/PLIEGO_DE_CONDICIONES_DOP_MIEL_DE_TENERIFE.pdf

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.